Ejekiel 19
Wer me kumo
1Wucak wer me kumo pi rwodi me Icrael, 2kun wuwero ni,
Meni nene ubedo macalo minlabwor
i kin lwak labwor!
Obuto i kin litino labwor, kun pito litinone.
3Opito latinne acel ci opwonyo ki dwar;
odoko wod labwor madit,
ci obedo ka mako dano kun camogi woko.
4Rok mapol guwinyo pire ci gudoŋo oduru i kome;
ci gukwinyo bur guweko en opoto iye.
Gugole woko ki goli gukete I canduk ci gutere i lobo Ejipt.
5Ka minne doŋ oneno ni gibodo wiye noŋo,
ma genne doŋ orwenyo woko,
okwanyo latinne mukene oloko odoko wod labwor.
6I kare ma doŋ odoŋo,
obedo ka wot kacel ki labwor mukene-gu.
Opwonyo dwar kit me mako lee;
ci obedo ka mako dano kun camogi woko.
7Oturo cel gogogi otyeko woko ducu,
oketo gaŋigi woko ducu omiyo odoko wi obur;
mumiyo jo ma gibedo i lobo ineno gubedo ki ur dok ki lworo madwoŋ,
i kare ma noŋo en koko
8Jo me rok ducu gucokke ka lweny i kome;
guciko owic woko i kabedo ducu me make,
guciko obwogi gurume kwede woko;
ci opoto woko i bur ma gin gukwinyo.
9Gugole woko ki goli ci gukete i canduk,
ci gutere woko wa bot kabaka me Babilon.
Gutere gukete i ot mabuc,
wek pe doŋ giwiny kokone matwal i wi godi me Icrael.
Yat olok ma otwo
10Meni yam obedo calo yat olok
ma gipito i poto olok ma tye i ŋet pii.
Pi pii madwoŋ ma onoŋo tye,
omiyo oketo jaŋe mapol dok onyak nyige mabup.
11Jaŋ olok man onoŋo gitego mada,
mumiyo odoŋo ci odoko odoo ker pa luloc.
Olok man odoŋo mabor adada ma wiye mito gudo polo.
Dano ducu guneno kit ma pote oluk kwede
ki kit ma borre onoŋo tye kwede.
12Ento giputo olok woko ki lwite ducu ki kiniga,
ci gibolo woko i ŋom.
Yamo oa ki wokceŋ, okodo, ci otwoyo nyige woko.
Gituro jaŋe-gu woko ducu;
gutwo ci giwaŋo woko ki mac.
13Kombeddi dok giŋako dok gipito i tim aroo,
i lobo mutwo ma pii pe iye.
14Mac omoko ci olyel woko i kor yat olok;
mac owaŋo jaŋe ki nyige-gu woko ducu liweŋ.
Jaŋe ducu doŋ pe bibedo tek doki,
odoo ker pa laloc pe doŋ bibedo iye.
Man wer me kumo ma gibedo ka werone kare ki kare,